VDSS sodba Psp 348/2012
Sodna praksa Višjega delovnega in socialnega sodišča, 2012-10-11

nadomestilo za nego otroka - odmera - najvišja odmera

Ker je višina nadomestila za nego in varstvo otroka omejena na 2,5-kratnik vrednosti povprečne plače v RS, veljavne na dan 31. 12. 2006, z uskladitvami, se tožnici, katere 100 % osnova za odmero nadomestila (to je povprečna osnova, od katere so bili obračunani prispevki v zadnjih 12 mesecih pred vložitvijo prve vloge za starševski dopust) presega zgornjo mejo bruto nadomestila, odmeri v 2,5-kratniku vrednosti povprečne plače v RS, veljavne na dan 31. 12. 2006, z uskladitvami. Tožbeni zahtevek na odmero v višini 100 % osnove je zato neutemeljen.

I. Pritožba se zavrne in se potrdi sodba sodišča prve stopnje.

II. Tožeča stranka sama nosi stroške pritožbe.

Sodišče prve stopnje je zavrnilo tožbeni zahtevek, da se odpravi odločba Ministrstva za delo, družino in socialne zadeve št. ... z dne 30. 8. 2010 ter odločba Centra za socialno delo A. št. ... z dne 15. 4. 2010 v delu, kjer je odločeno, da višina nadomestila za nego in varstvo otroka, do katerega je upravičena tožeča stranka, na dan odločanja znaša 3.519,40 EUR bruto mesečno. Zavrnilo je tudi zahtevek, da je tožeča stranka med dopustom za nego in varstvo otroka, do katerega je upravičena na podlagi omenjene odločbe Centra za socialno delo, upravičena do nadomestila za nego in varstvo, ki na dan 15. 4. 2010 znaša 8.229,55 EUR bruto mesečno ter zahtevek za povračilo stroškov postopka.

Zoper sodbo se je zaradi zmotne uporabe materialnega prava pritožila tožeča stranka. Navaja, da je zahtevala odmero nadomestila za nego in varstvo otroka v višini 100 % ugotovljene osnove, kot je določeno v prvem odstavku 44. člena Zakona o starševskem varstvu in družinskih prejemkih (ZSDP, Ur. l. RS, št. 110/06 - uradno prečiščeno besedilo in nadaljnje spremembe). Sodišče je zmotno uporabilo materialno pravo, ker je odločitev oprlo na določbo 43. člena ZSDP, ki v času izdaje odločbe Centra za socialno delo ni več veljala. Zmotno tudi razlaga določbo 2. člena Zakona o usklajevanju transferjev posameznikom in gospodinjstvom v Republiki Sloveniji (ZUTPG, Ur. l. RS, št. 114/06, 10/08 - ZVarDod, 71/08, 59/07 - ZŠtip, 98/09 - ZIUZGK, 85/10, 94/10 - ZIU, 62/10 - ZUPJS, 40/11 - ZUPJS-A, 110/11 - ZDIU12 in 40/12 - ZUJF), po katerem se v primerih, ko so višine posameznega transferja določene v razmerju do minimalne plače, zajamčene plače ali povprečne plače v Republiki Sloveniji, kot višine plač upoštevajo vrednosti, kot so veljale 31. 12. 2006 in jih objavi minister oziroma ministrica pristojen za socialne zadeve. ZUTPG je začel veljati 1. 1. 2007, razveljavil je določbo 43. člena ZSDP. Zaradi spremembe oziroma delne razveljavitve ZSDP ni več dopustno uporabiti 2. člena ZUTPG, ker od uveljavitve navedenega zakona višina nadomestila ni bila več določena v razmerju do povprečne, zajamčene ali minimalne plače v Republiki Sloveniji. Drugi člen ZUTPG se ne nanaša na nadomestilo za nego in varstvo otroka, sodišče bi moralo upoštevati izključno določbo prvega odstavka 44. člena ZSDP, po katerem je višina starševskega nadomestila 100 % osnove. Predlaga, da sodišče druge stopnje izpodbijano sodbo spremeni tako, da ugodi tožbenemu zahtevku, tožeči stranki prizna pravico do nadomestila, ki na dan 15. 4. 2010 znaša 8.229,55 EUR bruto mesečno ter toženi stranki naloži povračilo stroškov pritožbenega postopka v znesku 1.019,20 EUR, povečano za 20 % DDV.

Sodišče prve stopnje je pravilno in popolno ugotovilo dejansko stanje ter pravilno uporabilo materialno pravo. V postopku ni bilo bistvenih kršitev, na katere je sodišče druge stopnje, na podlagi drugega odstavka 350. člena Zakona o pravdnem postopku (ZPP, Ur. l. RS, št. 73/07 - uradno prečiščeno besedilo s spremembami), dolžno paziti po uradni dolžnosti.

Tožeča stranka zmotno razlaga določbe Zakona o starševskem varstvu in družinskih prejemkih (ZSDP) v zvezi z določbami Zakona o usklajevanju transferjev posameznikom in gospodinjstvom v Republiki Sloveniji (ZUTPG). Sredstva za izvajanje ter zagotavljanje pravic po ZSDP se po 4. členu zagotavljajo v proračunu Republike Slovenije. ZUTPG v 1. členu določa vsebino zakona, med ostalim višine posameznih vrst transferjev posameznikom in gospodinjstvom, ki se izplačujejo iz javnih finančnih virov v Republiki Sloveniji, to je iz državnega proračuna.

Določba 2. člena ZUTPG omejuje višino pravic na način, da se v primerih, ko so v predpisih, ki zagotavljajo financiranje pravic iz državnega proračuna, višine posameznega transferja določene v razmerju do minimalne plače, zajamčene plače ali povprečne plače v Republiki Sloveniji, kot višine upoštevajo vrednosti, veljavne na dan 31. 12. 2006, ki jih objavi minister oziroma ministrica pristojen za socialne zadeve. Transferji posameznikom se usklajujejo po postopku, določenem v prvem odstavku 3. člena ZUTPG. Na tak način se usklajujejo tudi starševska nadomestila v skladu z določbami 38., 39. in 40. člena ZSDP. Določba šeste alineje 9. člena ZUTPG je jasna, saj določa, da z dnem uveljavitve ZUTPG preneha veljati 43. člen ZSDP, v kolikor se nanaša na najvišje in najnižje izplačilo nadomestila. Do  uveljavitve ZUTPG veljavno besedilo 43. člena ZSDP določa, da izplačilo starševskega nadomestila ne more biti višje od 2,5-kratnika povprečne mesečne plače v Republiki Sloveniji na podlagi zadnjih znanih uradnih podatkov o mesečnih plačah. Ker je merilo povprečne plače z 2. členom ZUTPG omejeno na vrednost, določeno 31. 12. 2006, to pomeni, da je tudi višina nadomestil za nego in varstvo otroka omejena na 2,5- kratnik vrednosti povprečne plače v Republiki Sloveniji, veljavne na dan 31. 12. 2006, z nadaljnjimi uskladitvami po objavi pristojnega ministra. V Uradnem listu RS, št. 17/2007 je objavljeno, da je povprečna bruto plača v Republiki Sloveniji decembra 2006 znašala 1.261,09 EUR mesečno. S Sklepi o usklajenih višinah transferjev, ki so določeni v nominalnih zneskih, ter o odstotku uskladitve drugih transferjev posameznikom in gospodinjstvom v Republiki Sloveniji v obdobju od 1. 1. 2007 so bile objavljene valorizacije naslednje:

- Ur. l. RS, št. 5/2007 od 1.1.2007 za 1,18 %;

- Ur. l. RS, št. 5/2008 od 1.1.2008 za 3,6 %;

- Ur. l. RS, št. 73/2008 in št. 8/2009 od 1.7.2008 za 4,1 %;

- Ur. l. RS, št. 53/2009 in št. 7/2010 od 1. 7. 2009 za 2,3 %;

Na dan izdaje prvostopenjske odločbe znaša z omenjenimi valorizacijami izračunana osnova 1.407,76 EUR, njen 2,5-kratnik pa 3.519,40 EUR, kar je Center za socialno delo pravilno upošteval kot zgornjo mejo bruto nadomestila za čas nege in varstva otroka.

Neutemeljeno pritožbo je sodišče druge stopnje na podlagi 353. člena ZPP zavrnilo.

Na podlagi prvega odstavka 165. člena v zvezi s 154. členom ZPP tožeča stranka sama nosi stroške neuspešne pritožbe.

ZSDP člen 4, 38, 39, 40, 41, 43. ZUTPG člen 1, 2, 3, 3/1, 9/6.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.